Niina Petrõkina

Niina Petrõkina (sündinud 14. augustil 2004 Tallinnas) on Eesti iluuisutaja, Euroopa meister naiste üksiksõidus (2025). 
Petrõkina on Rahvusvahelise Uisuliidu (ISU) korraldatavate iluuisutamisvõistluste ISU Grand Prix Series ja ISU Challenger Series kuuekordne medalist.
Sportlastee ja saavutused.
Petrõkina hakkas iluuisutamisega tegelema nelja-aastaselt, 2008. aastal. 
Ta alustas võistlemist 2012. aastal, kui osales võistlusel Tallinn Trophy 2012 (Chicks) ning jäi 17. kohale. Esimese rahvusvahelise võistluse tegi 2014. aastal Austrias Grazis, kus saavutas kolmanda koha. Rahvusvahelise juunioridebüüdi tegi ta Haabersti karikavõistlustel 2017. aasta oktoobris, kus tuli teiseks.
Hooaeg 2018–19: juunioride Grand Prix' debüüt.
Petrõkina tegi juunioride GP debüüdi novembris Tšehhi JGP-l 2018, kus saavutas 11. koha. Ta võitis 2018. aasta Volvo Open Cupil ja 2018 Tallinn Trophyl juunioride naiste arvestuses pronksmedali, enne kui saavutas 2019. aasta Eesti meistrivõistlustel neljanda koha.
Hooaeg 2019–2020.
Lätis võisteldes saavutas Petrõkina kuuenda ja Poolas kümnenda koha. Ta kaitses juunioride seas medalikohta 2019. aasta Tallinn Trophyl ja tuli teisele kohale 2020. aasta Eesti meistrivõistlustel.
2020. aasta märtsis võistles Petrõkina esimest korda juunioride maailmameistrivõistlustel. Ta ei pääsenud vabakava esitama ning sai 33. koha.
Hooaeg 2020–2021.
Hooaeg jäi Petrõkinal haiguse tõttu vahele.
Hooaeg 2021–22: täiskasvanute rahvusvaheliste võistluste debüüt.
Petrõkina avas oma hooaja juunioride GP-l 2021. aasta Prantsusmaa JGP teisel osavõistlusel. Ta saavutas seal seitsmenda koha ning 2021. aasta Austria JGP-l neljanda koha, mis on tema jaoks karjääri parim koht Junior Grand Prix’del.
Novembris tegi Petrõkina rahvusvahelise debüüdi oma esimesel Austria 2021. aasta CS Cupil, kus ta võitis pronksmedali Jaapani uisutaja Wakaba Higuchi ja Lõuna-Korea sportlase Park Yeon-jeongi järel. Ta edestas valitsevat Eesti meistrit Eva-Lotta Kiibust. 
2021. aasta CS Warsaw Cupil võitis ta hõbemedali Venemaa uisutaja Maia Hromõhhi järel ja Poola uisutaja Ekaterina Kurakova ees. 2021. aasta Zagrebi CS Golden Spinil võitis ta pronksmedali.
2021. aasta detsembris võitis Petrõkina Eesti meistrivõistlused. Ta pääses tänu riigisisestele tulemustele 2022. aasta Euroopa meistrivõistlustele, kus Eestit sai esindada naiste üksiksõidus kaks võistlejat, ning tuli seal kaheksandale kohale, edestades Eva-Lotta Kiibust. 2022. aasta taliolümpiamängudele Pekingis Petrõkina ei pääsenud, seal esindas Eestit Kiibus.
Seoses Vene-Ukraina sõjas (vahetult pärast taliolümpiamängude lõppu) 24. veebruaril 2022 alanud Venemaa täieulatusliku sõjalise sissetungiga Ukrainasse keelas Rahvusvaheline Uisuliit (ISU) kõigil Venemaa sportlastel ISU rahvusvahelistel võistlustel võistlemise. Kuna viimastel aastatel olid rahvusvahelistel iluuisutamisvõistlustel domineerinud Venemaa naissportlased, mõjutas see ISU otsus ala märkimisväärselt. 
Niina Petrõkina tegi märtsis 2022. aastal oma maailmameistrivõistluste debüüdi Prantsusmaal Montpellier's, kus saavutas 16. koha. Mitmesugustel põhjustel ei saadud juunioride MM-võistlusi pidada plaanipäraselt Sofias ja need korraldati aprilli keskel Tallinnas, mis oli juba kolmas seal aasta jooksul toimunud ISU tiitlivõistlus. Petrõkina oli võistlustel lühikavas puhta sõiduga kuues, kuid vabakava järel langes kokkuvõttes üheksandaks.
Hooaeg 2022–2023.
Petrõkina alustas uut hooaega kahel Challengeri võistlusel: saavutas 2022. aasta CS Nebelhorn Trophyl 11. koha ning võitis 2022. aasta CS Budapest Trophyl pronksmedali. Seejärel kutsuti ta 2022. aasta Skate Canada Internationali Grand Prix'le, kus ta tuli kuuendale kohale. 
Soomes Espoos toimunud iluuisutamise 2023. aasta EM-võistlustel saavutas Eesti meister Niina Petrõkina Eesti läbi aegade parima tulemuse iluuisutamises, tulles kuuendale kohale. Lühikava järel seitsmes olnud Petrõkina teenis vabakavas kohtunikelt 122,69 punkti ning kogus kahe kava kokkuvõttes hooaja tippmarki tähistavad 183,74 punkti, mis andiski talle kuuenda koha.
Tallinnas Haabersti jäähallis 2023. aasta veebruaris peetud rahvusvahelisel iluuisutamisvõistlustel Tallink Hotels Cup võitis Niina Petrõkina naiste üksiksõidus kindla esikoha, kogudes esimest korda rahvusvahelisel võistlusel üle 200 punkti (203,52 punkti).
Jaapanis Saitamas 2023. aasta märtsis toimunud iluuisutamise MM-võistlustel saavutas Niina Petrõkina naiste üksiksõidus üheksanda koha, mis on Eesti iluuisutajate aegade parim tulemus maailmameistrivõistlustelt. Kokku sai Petrõkina 193,49 punkti, mis oli tema parim punktisumma rahvusvahelistel tiitlivõistlustel. Lühikavas püstitas Petrõkina 68,00 punktiga isikliku rekordi ja hoidis sellega vabakava eel koguni kuuendat positsiooni.
Hooaeg 2023–2024.
Petrõkina alustas hooaega 2023. aasta CS Lombardia Trophyl, kus tuli seitsmendaks. Grand Prix' võistlusel 2023 Skate America lõpetas ta lühikava neljandana. Vabakavas oli ta uue isikliku parima tulemusega 129,53 samuti neljas ja tõusis kokkuvõttes kolmandale kohale, võites pronksmedali. Tegemist oli Eesti iluuisutaja esimese Grand Prix' medaliga. Petrõkina tuli 2023. aasta Hiina karikavõistlustel neljandaks.
Zagrebi 2023. aasta CS Golden Spinil võistlema pidanud Petrõkina kukkus võistluseelsel treeningul, mille tõttu tekkis vasaku jala pindluu murd, ja loobus võistlusest. Seetõttu ei saanud ta võistelda ka Eesti meistrivõistlustel ega osaleda EM-võistlustel Kaunases. 
Kuigi Petrõkina jalg ei olnud Montreali MM-võistlusteks täielikult terveks ravitud, tundis ta end olevat võistluseks piisavalt valmis, öeldes: "Ma tunnen valu vasakult jalalt hüppel. Mul on vaja rohkem aega, et täielikult taastuda, aga seda ei ole." Ta otsustas koos treeneritega kavadest eemaldada ühe hüppe, mida ta ei suutnud sooritada. Ta lõpetas lühikava üllatuslikult seitsmenda kohaga ja hooaja parima tulemuse, 66,23 punktiga. Vabakava Petrõkinal ebaõnnestus, ta sai selle eest 110,30 ja kahe kava kokkuvõttes 176,53 punkti, mis andis neil võistlustel 16. koha.
Ta jäi pärast võistlusi mõneks ajaks Kanadasse, et töötada koos koreograaf Mark Pillayga, öeldes, et kavatseb keskenduda täielikule taastumisele ja uue lühikava ettevalmistamisele.
Hooaeg 2024–2025.
Petrõkina alustas hooaega 2024–2025 ISU Challenger Series võistlustega: lõpetas Lombardia Trophy seitsmendana ja võitis teise koha Trophée Métropole Nice Côte d'Azuri võistlusel. Võisteldes 2024–2025 Grand Prix' sarjas, jäi ta Jaapanis NHK Trophy võistlusel ootamatult nõrga esinemisega kümnendale kohale. Nädal hiljem võistles Petrõkina Grand Prix of Finlandi võistlustel, kus tuli 7. kohale. 
Detsembris 2024 Tallinnas peetud Eesti 2025. aasta meistrivõistlustel kogus Petrõkina lühikavas 59,64 ja vabakavas 133,58 punkti ning tuli 193,22 punktiga kolmandat korda üksiksõidu Eesti meistriks (varem ka 2022 ja 2023). 
31. jaanuaril 2025 võitis Niina Petrõkina Tallinnas peetud Euroopa meistrivõistlustel esimese Eesti iluuisutajana kuldmedali 208,18 punktiga (lühikava 68,94 ja vabakava 139,24 punkti). Tulemus on uus Eesti punktirekord.
Eesti meister.
Ta on kolmekordne Eesti meister (2022, 2023, 2025).
Isiklikku.
Petrõkina lõpetas 2023. aastal Tallinna Mustamäe Humanitaargümnaasiumi. Tema emakeel on vene keel, kuid ta valdab vabalt eesti keelt ja heal tasemel ka inglise keelt.